b'\n_START_ARTICLE_\nVelika nagrada Mad\xc5\xbearske 1936\n_START_SECTION_\nPoro\xc4\x8dilo\n_START_PARAGRAPH_\nPrvo dirka za Veliko nagrado Mad\xc5\xbearske je potekala pred veliko mno\xc5\xbeico ve\xc4\x8d kot 100.000 gledalcev, ki so si pri\xc5\xa1li pogledati dirko, ki sicer ni \xc5\xa1tela za prvenstvo, a je na njej vseeno dirkala ve\xc4\x8dina najbolj\xc5\xa1ih dirka\xc4\x8dev in mo\xc5\xa1tev tistega \xc4\x8dasa. Istega dne je potekala tudi dirka za Veliko nagrado Pikardije, kjer pa je bilo v konkurenci le \xc5\xa1est dirka\xc4\x8dev. Glavni favoriti dirke so bili dirka\xc4\x8di nem\xc5\xa1kih mo\xc5\xa1tev Auto Union, Bernd Rosemeyer, Achille Varzi in Hans Stuck, ter Mercedes-Benz, Manfred von Brauchitsch, Rudolf Caracciola in Louis Chiron. Dirka\xc4\x8di obeh mo\xc5\xa1tev so zmagali na najpomembnej\xc5\xa1ih dirkah tako v prej\xc5\xa1nji sezoni 1935, kot tudi v prvi polovici sezone 1936. Zadnji bole\xc4\x8di poraz jim je zadal Italijan Tazio Nuvolari, ki jih je z Alfo Romeo porazil prav na njihovi dirka\xc4\x8di dirki za Veliko nagrado Nem\xc4\x8dije v predhodni sezoni. Za Nuvolarija, ki je bil star \xc5\xbee \xc5\xa1tiriin\xc5\xa1tirideset let, so tekmeci govorili, da je \xc5\xbee prestar za dirkanje na najvi\xc5\xa1jem nivoju. Na kvalifikacijah sta prvo vrsto zasedla Rosemeyer in Stuck, drugo von Brauchitsch in Nuvolari, tretjo pa Caracciola in Varzi._NEWLINE_S \xc5\xa1tarta se je najbolje pognal Rosemeyer, sledili pa so mu von Brauchitsch, Caracciola in Nuvolari. Nato je pre\xc5\xa1el v vodstvo Caracciola in ga dr\xc5\xbeal \xc5\xa1estnajst krogov, kasneje pa je moral odstopiti zaradi okvare motorja. Tako je bil ponovno v vodstvu Rosemeyer, von Brauchitsch in Nuvolari pa sta se borila za drugo mesto. Von Brauchitsch, ki nikoli ne veljal za zelo mirnega dirka\xc4\x8da, je popustil pod pritiskom, pripeljal prehitro v ovinek in se zavrtel, tako da se mu je Nuvolari komaj izognil. Pribli\xc5\xbeno na polovici dirke je imel Nuvolari prosto pot in je za\xc4\x8del loviti vodilnega, mladega Nemca Rosemeyerja, dodatno ga je pod\xc5\xbegalo dejstvo, da so ga tisti, ki so Nuvolarija pozivali k upokojitvi, videli kot njegovega naslednika. Po\xc4\x8dasi se mu je krog za krogom pribli\xc5\xbeeval in ga v triintridesetem krogu prehitel, ter se s tem prebil v vodstvo. Nuvolari pa ni bil zadovoljen le s tem in je za\xc4\x8del Nemcu be\xc5\xbeati ter se Rosemeyerju s tem ma\xc5\xa1\xc4\x8deval za poraz pred tednom dni na dirki Eifelrennen. Tretjeuvr\xc5\xa1\xc4\x8deni von Brauchitsch, zadnji Mercedes \xc5\xa1e na dirki, se je dva kroga pred koncem zavrtel in odstopil, zaradi \xc4\x8desar je njegov \xc5\xa1ef mo\xc5\xa1tva Alfred Neubauer jezno odvrgel kontrolne zastave v tla. Tako je dirko na drugem mestu kon\xc4\x8dal Bernd Rosemeyer, tretje pa je bil Achille Varzi, oba Auto Union. Naslednja dirka na Veliko nagrado Mad\xc5\xbearske je potekala \xc5\xa1ele leta 1986 in je bila del Svetovnega prvenstva Formule 1.'